**Sigurd Syr** (død ca. 1018) var en lokal småkonge som av av sagalitteraturen knyttes til en storgård på Ringerike. Han er best kjent som stefar til Olav den hellige (995–1030) og far til Harald Hardråde (1015–1066), som begge ble konger over Norge på 1000-tallet.

Sagaen forteller at, Sigurd Syr var sønn av Halvdan Sigurdsson og sønnesønn av Sigurd Haraldsson Rise, som var én av Harald Hårfagres sønner. Det er imidlertid reist tvil om disse slektsbåndene i nyere tid.

Sigurd var en dugelig bonde, men en dårlig kriger ifølge Snorre, men hvor han hadde den informasjonen fra vet ingen. Sagaen forteller derimot at Sigurd sto Olav den Hellige bi under slaget ved Nesjar i år 1016. Det var også ham Olav henvendte seg til for råd og hjelp, da han ønsket å bygge en hær i Norge.

Sigurd ble gift med Åsta Gudbrandsdatter, som var mor til både Olav og Harald, etter at den første mannen hennes, Harald Grenske, ble brent inne av Sigrid Storråde. Noen mener at storgården Stein (som ligger sør på Steinsletta i dagens Hole kommune) kan ha vært Sigurds sete. Stein er kjent fra sagalitteraturen som kongesete for Halfdan Svarte, som skal har vært far til Harald Hårfagre. Sigurd var «busysselmann» (les småkonge/storbonde) ifølge kildene og kan ha eid flere gårder, som for eksempel Gjermundbu i dagens Haugsbygd. På storgården Gjermundbu ble det i 1943 nemlig gjort et spesielt rikt funn fra vikingtid, det såkalte Gjermundbufunnet, fra hvor blant annet den berømte Gjermundbu-hjelmen og et praktsverd inngår. Andre nevner også at den gamle storgården Bønsnes og andre storgårder sentralt på Ringerike kan ha vært Sigurds sete.

Tilnavnet *Syr* blir som regel tolket *sugge*, i betydningen *ei purke som roter i jorda*. Siden Sigurd var en respektert mann av høy byrd må vi regne med at tilnavnet er en hederstittel. Om tolkningen er rett kan den derfor peke til at Sigurd Syr var en dyktig bonde, men dette vet man altså ikke med sikkerhet. Det finnes andre tolkninger, der spesielt en er interessant. Den tolker tilnavnet til å ha med slektskap å gjøre.[]

Hole kommune har tatt Sigurd Syr til inntekt for sitt kommunevåpen, gjennom å nevne ham som en av de fire kongene kronene symboliserer. Om han var Holeværing eller hadde sete på en av de andre storgårdene i ringeriksdistriktet er imidlertid høyst uavklart.

I Oslo er en gate oppkalt etter ham.

Referanser
----------

1. ↑   Kindred Britain, oppført som Sigurd Syr Halfdannson, Kindred Britain ID I4001[Hentet fra Wikidata]
2. ↑   The Peerage, oppført som Sigurd Syr, King of Ringeringe, The Peerage person ID p484.htm#i4837, besøkt 9. oktober 2017[Hentet fra Wikidata]
3. 1 2   Kindred Britain[Hentet fra Wikidata]
4. ↑   The Peerage person ID p484.htm#i4837, besøkt 7. august 2020[Hentet fra Wikidata]
5. 1 2 3   The Peerage[Hentet fra Wikidata]
6. ↑  Claus Krag, *Ynglingatal og Ynglingasaga: en studie i historiske kilder*, Oslo: Universitetsforlaget 1991.
7. ↑  Jo Rune Ugulen, "Kongar i dei norske ættetavlene" Arkivert 28. februar 2007 hos Wayback Machine. Norsk Slektshistorisk Forening 1999/2000, tidligere trykt i *Genealogen* 99.1, siden 20-23.
8. ↑  *Olav den helliges saga*, kap. 45
9. 1 2  Krag, Claus. (2009, 13. februar). Sigurd Halvdansson Syr. I Norsk biografisk leksikon. Hentet 17. februar 2017.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Nationalencyklopedin **·** Geni **·** WikiTree
 |